**Guider Game** on vuonna 2019 julkaistu oppimispeli. Eri teemoihin keskittyvistä minipeleistä koostuva peli opettaa maahanmuuttajia kotoutumaan suomalaiseen yhteiskuntaan. *Guider Game* on julkaistu mobiilipelinä Androidille ja iOS:lle sekä Windows-laitteille ja on pelattavissa useilla eri kielillä.

Pelaaminen
----------

Miksi bussissa ei istuta tuntemattomien viereen? *Guider Game* käyttää sarjakuvallista kerrontaa.
*Guider Game* on vuonna 2019 julkaistu oppimispeli, joka kertoo suomalaisesta yhteiskunnasta ja siihen kotoutumisesta. Pelin kohderyhmä ovat 16–29-vuotiaat maahanmuuttajat. Osaa sisällöstä voi käyttää myös yläaste- ja lukioikäisten kantasuomalaisten opettamisessa. Suomalaisille nuorille on pelistä oma versionsa. Peliä voi pelata koulussa esimerkiksi yhteiskuntaopin, äidinkielen, vieraan kielen tai opo-tunneilla. Peliä voi pelata yksin tai opettajan johdolla luokassa.

Pelissä on seitsemän teemaa, joita käsitellään kutakin usean minipelin kautta. Teemat ovat asuminen, terveys, työ, kulttuuri, oppiminen, raha ja yhteiskunta. Yhteensä pelissä on 21 minipeliä, kolme peliä kustakin teemasta. *Guider Gamessa* ohjataan nimetöntä nais- tai mieshahmoa pelaajan valinnan mukaan. Peli alkaa kotoa, jossa ensimmäinen tehtävä on valita vuodenaikaan sopivat ulkovaatteet ja kierrättää jätteet oikein. Tehtävät vaikeutuvat ja konkreettisiin pulmiin liittyvät pelit vaihtuvat abstraktimpiin yhteiskunnallisiin kysymyksiin, kuten talous, ura ja työnhaku. Myös minipelien pelimekaniikat vaihtelevat. Pelin kuvatarinat opettavat suomalaista tapakulttuuria ja opettavat esimerkiksi, miksi naapuri ei aina tervehdi tai miksi bussissa ei istuta tuntemattomien viereen.

Peliä voi pelata suomeksi, englanniksi, arabiaksi, dariksi, kurdiksi ja somaliksi. Vaikka peliä voi käyttää myös suomi toisena kielenä -opetukseen, varsinainen kielenopetuspeli se ei kuitenkaan ole, vaan fokuksena on suomalaisen yhteiskunnan toiminta. Peli soveltuu sarjakuvamaisen visualisuutensa ansiosta myös luku- ja kirjoitustaidottomille ja sitä voi pelata myös selkosuomeksi.

Kehitys
-------

Pelin on tuottanut Gamu ry ja sitä on tehty yhteistyössä Turun ammattikorkeakoulun kanssa. Ammattikorkeakoulun opiskelijat ovat toimineet koodaajina. Pääohjelmoijana on ollut ammattikorkeakoulun ICT-projektitoimiston theFIRMAN Sallamari Rantanen. Osa pelin kieliversioista – arabia, dari ja kurdi – on Diakonia-ammattikorkeakoulun asioimistulkkauksen opiskelijoiden tekemiä. Opiskelijat ovat julkaisseet pelistä myös lopputöitä. Suunnittelu, käsikirjoitus ja grafiikka ovat Maria Haapasalon, sarjakuvataiteilija Tuuli Hypénin ja graafikko Ulriikka Lipastin käsialaa. Kerrontaan on haettu innoitusta muun muassa *Finnish Nightmares* -sarjakuvista.

Monikielisyyden toteuttaminen oli ohjelmointivaiheen viimeinen haaste ja vaati Unity-pohjaiselta peliltä lisäosien käyttämistä. Tehtävään valittu Polyglot-lisäosa ei kuitenkaan ollut riittävä, sillä arabialaiset kirjaimet eivät yhdistyneet oikein. Toinen lisäosa ratkaisi ongelman arabian, mutta ei darin ja kurdin osalta. Nämä kielet käyttävät arabialaisten aakkosten lisäksi omia erikoismerkkejään, joiden Unicode-koodit piti sisällyttää lisäosaan.

Pelin suunnittelussa on käytetty maahanmuuttajanuorten haastatteluita. Sosiaali- ja terveysministeriö myönsi pelin tekemiseen rahoitusta kolmeksi vuodeksi STEA-avustuksena. Tekijöiden mukaan kotoutumiseen keskittyviä oppimispelejä ei juuri ole aiemmin tehty Suomessa tai maailmalla.

Julkaisu
--------

*Guider Game* julkaistiin 6.9.2019. Peli on saatavina ilmaisena mobiilipelinä Androidille ja iOS:lle (iPhone, iPad ja iPod Touch). Lisäksi peli on saatavilla myös Windows-koneille. Pelin kantasuomalaisille nuorille tarkoitettu versio on nimeltään *Guider Game Finland* ja opettajan versio *Guider Game Teacher Version*. Peliin on olemassa myös opettajan opas.

Vastaanotto
-----------

*Guider Game* oli ehdolla Suomen Pakolaisavun Vuoden kotoutumisteko -palkinnon saajaksi kolmen parhaan joukossa vuonna 2018. Muut ehdokkaat olivat Startup Refugees -verkosto ja Verkkokoto-palvelu. Palkinnon voitti Startup Refugees. Vuonna 2019 *Guider Game* oli ehdolla Finnish Game Awardsin parhaaksi turkulaiseksi hyötypeliksi. Voiton vei *Sanalanka*-puheterapiapeli. Asumisen tukemista edistävä Y-Säätiö on kiitellyt peliä erityisesti sen asumis- ja työelämäteemojen vuoksi. *Guider Game* löytyy Suomen pelimuseon kokoelmista.

Katso myös
----------

* Hyötypeli
* Pelillistäminen

Lähteet
-------

1. 1 2  Turkulainen mobiilipeli ehdolla vuoden kotoutumisteoksi *Turun Sanomat*.  13.9.2018. Viitattu 4.2.2021.
2. 1 2 3 4 5 6 7 8 9 10 11 12 13  Lappi, Ilkka: Maahanmuuttajanuorten kotouttamista tuetaan turkulaispelillä *Aamuset*.  7.9.2019. Viitattu 4.2.2021.
3. 1 2  Uusi pelkistetty Suomi-versio: Guider Game Finland  8.12.2019. Gamu ry.  Arkistoitu 1.10.2020.
4. 1 2 3 4 5  Utriainen, Jenni: Guider Game opettaa maahanmuuttajanuorille arjen taitoja ja suomalaisia tapoja *Viihdevintiöt*.  16.1.2020. Viitattu 4.2.2021.
5. 1 2  Guider Game *Dialogikasvatus*.  27.11.2019. Viitattu 8.2.2021.
6. 1 2 3 4  Pelaamalla Suomi tutuksi. (Extra-liite) *Turun Sanomat*, 21.9.2019, s. 3. ISSN 0356-133X.
7. 1 2 3 4  Guider Game – mobiilipeli kotouttamisen tukena *YouTube*.  9.2.2021. Suomen pelimuseo. Viitattu 10.2.2021.
8. 1 2  100 suomalaista peliä Suomen pelimuseo. Viitattu 4.2.2021.
9. 1 2 3 4  Mobiilipeli maahanmuuttajanuorille tukee kotouttamista  7.11.2019. Diakonia-ammattikorkeakoulu. Viitattu 8.2.2021.
10. 1 2 3  Darin ja kurdin kielet nyt mukana pelissä!  11.11.2019. Gamu ry.  Arkistoitu 1.10.2020.
11. ↑  Tapakulttuurista yleistämisen uhalla  14.2.2019. Gamu ry.  Arkistoitu 13.8.2020.
12. ↑  Kehittäjätiimi esittäytyy  23.5.2018. Gamu ry.  Arkistoitu 13.8.2020.
13. ↑  theFIRMA: Gamu ry:n tuottama Guider Game on julkaistu...  6.9.2019. Facebook. Viitattu 8.2.2021.
14. ↑  Guider Game App Storessa Apple. Viitattu 9.2.2021.
15. ↑  Guider Game Teacher Version App Storessa Apple. Viitattu 9.2.2021.
16. ↑  Laakso, Teija: Vuoden kotoutumisteko -tunnustus maahanmuuttajia ja työnantajia yhdistävälle sovellukselle *Maailma.net*.  19.9.2018. Viitattu 8.2.2021.
17. ↑  Guider Game (@GuiderGame): Guider Game pääsi kilpailemaan...  5.12. 2019. Twitter. Viitattu 8.2.2021.
18. ↑  Karppinen, Jari: Varmista asumisen turva! Asunnottomuuden ennaltaehkäisyn toimenpideohjelman (AUNE) loppuraportti (PDF)  28.1.2020. Kehittämisosuuskunta Avainväki.  Arkistoitu 15.2.2021. Viitattu 9.2.2021.

Aiheesta muualla
----------------

* *Guider Game* Gamu ry:n sivuilla
* Esittelyvideo, Suomen pelimuseo, *YouTubessa*